b'\n_START_ARTICLE_\nOrganogeneesi\n_START_PARAGRAPH_\nOrganogeneesi on alkionkehityksen vaihe, jonka aikana kudokset ja elimet erilaistuvat. Se alkaa gastrulaation j\xc3\xa4lkeen, ihmisalkiossa nelj\xc3\xa4n viikon ik\xc3\xa4isen\xc3\xa4 ja p\xc3\xa4\xc3\xa4ttyy yhdeks\xc3\xa4nteen viikkoon. L\xc3\xa4hekk\xc3\xa4isten solujen vuorovaikutukset, induktiot, ohjaavat solut erilaistumaan tiettyyn suuntaan.\n_START_SECTION_\nVaiheet\n_START_PARAGRAPH_\nOrganogeneesi alkaa keskushermoston erilaistumisella, kun mesodermin solut indusoivat ektodermin soluja. T\xc3\xa4m\xc3\xa4 primaari-induktio k\xc3\xa4ynnist\xc3\xa4\xc3\xa4 mesenkyymin ja epiteelin v\xc3\xa4lisen vuorovaikutuksen. Solujen v\xc3\xa4lisen viestinn\xc3\xa4n seurauksena m\xc3\xa4\xc3\xa4r\xc3\xa4ytyy asteittain solujen lopullinen erilaistumissuunta._NEWLINE_Karkeasti jaoteltuna ektodermista kehittyy hermosto, iho ja sen johdannaiset sek\xc3\xa4 osin aistimet. Mesodermista sen sijaan kehittyv\xc3\xa4t lihaksisto, verenkiertoj\xc3\xa4rjestelm\xc3\xa4, tukikudos, sukurauhaset ja monet sis\xc3\xa4elimet ja endodermista hengitystiehyet, ruoansulatuskanava ja ruoansulatusrauhaset. Monet elimet kuitenkin sis\xc3\xa4lt\xc3\xa4v\xc3\xa4t soluja useammasta kuin yhdest\xc3\xa4 alkiokerroksesta.\n_START_SECTION_\nSolujen v\xc3\xa4linen viestint\xc3\xa4\n_START_PARAGRAPH_\nSoluilla on oltava kyky, kompetenssi, vastaanottaa signaali ja kehitt\xc3\xa4\xc3\xa4 sille vaste. Viestinn\xc3\xa4lle on tyypillist\xc3\xa4 induktiokohtien poikittaiset yhteydet, cross talk, jolloin yksi kehityskohta voi saada useita signaaleja eri puolilta alkiota yht\xc3\xa4 aikaa._NEWLINE_Induktiot ovat usein parakriinista kasvutekij\xc3\xb6iden tai solun ulkoisen tilan v\xc3\xa4litt\xc3\xa4m\xc3\xa4\xc3\xa4, jukstakriinist\xc3\xa4, viestint\xc3\xa4\xc3\xa4. Tunnetuimpia kasvutekij\xc3\xb6it\xc3\xa4 ovat FGF:t, Wnt:t, Hedgehogit, TGF-\xce\xb2 ja Notch-molekyylit. Kasvutekij\xc3\xb6ill\xc3\xa4 on paljon erilaisia teht\xc3\xa4vi\xc3\xa4 alkion eri kehitysvaiheissa. Homeobox-geenit vaikuttavat eri kudosten ja elinten keskin\xc3\xa4iseen sijaintiin sek\xc3\xa4 muotoon. Solun vaste induktioon voi olla my\xc3\xb6s apoptoosi.'